PLANB วิ่ง 4% โบรกฯชี้ปี 65 กำไรโต 15 เท่า รับต้นทุนลด-รายได้เพิ่ม ชูเป้า 8 บ.
PLANB วิ่ง 4% โบรกฯชี้ปี 65 กำไรโต 15 เท่า! แตะ 628 ลบ. จากต้นทุนที่ลดลงและมีรายได้การตลาดแบบมีส่วนร่วม 650 ลบ. จากคาดสถานการณ์เริ่มกลับมาปกติ
29 ธ.ค. 2564

ผู้สื่อข่าวรายงานว่าวันนี้ (29 ธ.ค.2564) ราคาหุ้น บริษัท แพลน บี มีเดีย จำกัด (มหาชน) หรือ PLANB ณ เวลา 15:54 น. อยู่ที่ระดับ 7.80 บาท เพิ่มขึ้น 0.30 บาท หรือ 4.00% โดยทำจุดสูงสุดที่ 7.85 บาท และทำจุดต่ำสุดที่ 7.50 บาท ด้วยมูลค่าการซื้อขาย 130.32 ล้านบาท

บริษัทหลักทรัพย์ ทิสโก้ จำกัด ระบุในบทวิเคราะห์ (27 ธ.ค.2564) ว่า แนวโน้มผลประกอบการไตรมาส 4/2564 มีลุ้นพลิกเป็นกำไรสุทธิจากเดิมที่ทางฝ่ายวิจัยคาดขาดทุนลดลงจากไตรมาสก่อน (ผลประกอบการงวด 9 เดือนแรก 2564 ขาดทุน 87 ล้านบาท) จากอัตราการใช้สื่อโฆษณากลับมาเพิ่มขึ้นมากกว่าคาด โดยในเดือน ต.ค. 2564 มีอัตราการใช้สื่อโฆษณา 39% และ พ.ย.2564 เพิ่มขึ้นต่อเนื่อง มีอัตราการใช้สื่อโฆษณา 50% และในเดือน ธ.ค. คาดว่ายังดีต่อเนื่องสอดคล้องกับภาพรวมอุตสาหกรรมการใช้สื่อโฆษณานอกบ้านที่เพิ่มขึ้นอย่างรวดเร็ว โดยในเดือน ต.ค. 2564 เพิ่มขึ้น 17% จากเดือนที่ผ่านมา และพ.ย. เพิ่มขึ้น 21% จากเดือนที่ผ่านมา
สำหรับผลประกอบการทั้งปี 2564 มีโอกาสแตะระดับจุดคุ้มทุนจากสื่อโฆษณาทั้งปี มีระดับมากกว่า 40% ทำให้มีแนวโน้มดีกว่าที่ทางฝ่ายวิจัยคาดขาดทุนสุทธิ 116 ล้านบาท และคาดกำไรสุทธิปี 2565 ที่ 628 ล้านบาท เพิ่มขึ้น 1,533% จากงวดเดียวกันของปีก่อน จากต้นทุนที่ลดลงหลังจากบริษัทฯ ได้เข้าซื้อสินทรัพย์ สื่อโฆษณานอกบ้าน MACO บางพื้นที่ส่งผลให้จ่ายประกันขั้นต่ำให้ MACO ลดลงเหลือ 250 ล้าน บาท จากเดิม 660 ล้านบาท/ปี คาดอัตราการใช้สื่อโฆษณา 60% จากสถานการณ์เศรษฐกิจฟื้นตัวหลังคลายล็อกดาวน์ และคาดรายได้จากการตลาดแบบมีส่วนร่วม (engagement marketing) 650 ล้านบาท จากคาดสถานการณ์เริ่มกลับมาปกติ
อีกทั้งบริษัทฯ มีแผนขยายธุรกิจสื่อโฆษณานอกบ้านเพิ่มขึ้นหลังจากได้เงินเพิ่มทุนประมาณ 1,500 ล้านบาท ใช้ในการซื่อสื่อโฆษณาของ MACO จำนวน 500 ล้านบาท ในส่วนที่เหลือราว 1,000 ล้าน บาท มีแผนเข้าลงทุนขายธุรกิจ (M&amp;A) กลุ่มธุรกิจหลักสื่อโฆษณานอกบ้าน คาดจะเห็นในปีหน้า
อย่างไรก็ดีทางฝ่ายวิจัยคาดผลประกอบการปีหน้าจะกลับมาฟื้นตัวได้จากคาดสถานการณ์ COVID-19 จะผ่อนคลาย ประกอบกับจากการขยายสื่อโฆษณานอกบ้านของ PLANB ที่หลากหลายรวมถึงการขยายสื่อใหม่ ใน 7-11 ทั้งนี้แนะนำให้ “ซื้อ” เมื่อราคาอ่อนตัว ราคาเป้าหมายอยู่ที่ 8 บาท ยังมี Upside จากการเข้าลงทุนธุรกิจ (M&amp;A) ขยายสื่อโฆษณานอกบ้านปีหน้า